text: Ny bro støbes på Sønderborg-motorvej
  07 februar 2011 kl. 09.39
  Kliplev Motorway Group A/S går tirsdag aften i gang med at støbe den største bro over den nye motorvej mellem Kliplev og Sønderborg.
  Arbejdet skulle være gået i gang mandag aften, men det er blevet udsat på grund af dårligt vejr.
  Broen skal gå over Bjerndrup Mølleå, som ligger nord for Søgaardvejen mellem Kliplev og Søgaard.
  Støbningen tager 24 timer, og hver time ankommer ti betonbiler, der forsyner to kraftige betonpumper.
  Broen kommer til at bestå af 1.430 kubikmeter beton.
  Kliplev Motorway har allerede opført 16 broer på strækningen, som skal være færdig næste år.
  Anlægsarbejdet har været i gang i knap et år.
  